Papersnake/gushiwen huggingface dataset:
天道夷简行
释文珦（宋代）

天道夷简，荡荡巍巍。
人心不然，大行险巘。
转眼翻覆，诚不易知。
忠或见疏，信或见疑。
离间致入，宁复顾思。
昔者缱绻，终焉弃遗。
圣如周公，王犹不知。
孝若申生。姬能死之。
在彼盛时，尚有尔为。
况乎季世，颠倒是非。
谗人饱禄，志士苦饥。
俯仰今古，其谁不悲。
命悬于天，逆之为嗤。
冲静无患，进取必危。
守道安危，其殆庶几。
祸福之兆，可以理推。
夷齐去周，西山采薇。
黄绮避秦，商岩茹芝。
景行先哲，良足为规。
规而罔念，虽悔何追。
怀致中
刘子翚（宋代）

梦觉残夜永，山寒气逾清。
林幽万籁息，月出虚堂明。
披衣坐复起，怀人思空盈。
经时不对面，素榻浮埃生。
遥知念盍赞，临风亦关情。
褰帏望岐路，慨然欲宵征。
无人导我先，何因识门庭。
仰凭鸿雁飞，书词写深诚。
词多意莫宣，益遣幽恨并。
崇祯癸酉下第还里后作四首 其三
纪坤（明代）

儒生困寒饿，侘傺恒嗟吁。国家钟鼎养，岂以供尔娱。

艰难求俊彦，将使忧患纾。假尔十万师，手握铜虎符。

风尘满河洛，自信能平无。不如安尔分，从我持犁锄。
登桐君山
杨时（宋代）

翠崖千尺峙云高，楼殿翚飞压巨涛。
槛外回峰自连首，只因潭下有灵鳌。
和刘朔斋海棠
牟巘（宋代）

人物当今第一流，以花为屋玉为舟。晓妆未许褰帏看，夜醉何妨秉烛游。

锦里宣华思旧梦，黄州定惠起新愁。何如归伴徐公饮，稳结一巢花上头。
淮安园
王直方（宋代）

贤王经别墅，深窈近严城。花竹四时好，宾朋一座倾。

阖奁争弈罢，击钵记诗成。明日朝天去，门扃鸟雀惊。
依前韵和朱朝奉 其一
韩维（宋代）

起坐终朝在一堂，兴来宾至更衔觞。逢春预展新花槛，扶老时翻旧药囊。

心虑已能安止止，声名何用渐章章。少游有志今方遂，坐守松楸不去乡。
建德县三十韵
魏观（明代）

乘舟至建德，颇爱山水清。
山水虽可爱，人烟苦凋零。
种麦当县前，迂径入县庭。
瓦烁存故基，小小才有厅。
父老匍匐来，形影何伶仃。
再拜泣且言：“弊邑频遭兵。
大则吴楚交，小则侯许征。
逆彼族必夷，顺此身必刑。
逃者冻馁连，窜者疾疫并。
所剩无几户，家家无全丁。
爰从甲辰秋，始见官府明。
令簿来抚绥，曲尽父母诚。
流离渐怀归，沈疴渐苏醒。
田菜固多荒，未免赋役征。
里长纷并缘，科需取余赢。
”语意殊可怜，推言慰其情。
去岁郡守朝，纶音细叮咛：“民为邦之本，本固邦则宁。
今而重伤残，救恤诚在卿。
譬犹涧中鱼，鱼乐涧欲盈。
又如水载舟，水激舟必倾。
此道垂昭昭，卿等当力行。
军乏捐冗条，力役止缮营。
治则待以宽，罚则裁以轻。
耕稼勖有时，教卷资有成。
苟或负所期，宪度亟尔惩。
”恳恳数百言，官庶曾共听。
矧是半月余，捷音下三城。
疆土益广远，礼乐逾作兴。
于叟宜勉旃，行将庆升平。
穆护砂 和霞盦香江除夕
杨玉衔（清代）

岁暮峥嵘矣。卧南陬、试活南事。响洋场爆竹，轰雷飞电，落花蔫红殷地。

幻海市、珠光连十里。斗百货、阗衢充肆。朵论价、牡丹金换，笑任索、桃花门倚。

筵敞藏钩，山薰沈水。寓公巨贾闹朱扉。又连场博簺，欢呼竟夕，依旧洛阳似。

悬隔壤宵尺咫。怨蛮春、渡江无翅。酌一杯婪尾，壶沽无路，雨渍茅龙犹是。

幸尚有、炉灰书问字。算更演、祭诗余技。书檠仄短，照遗虚耗铜币绌。

买剩呆痴，孤影孤单，阿奢无分，辛盘料理。玉纤非计，空山旧雨谁来，东风明日至。
琐窗寒 其一 花户油窗
张慎仪（清代）

茜镛纱轻，碧棂纸脆，不宜冬晚。为翻新样，添换琉璃片片。

任信风、吹过重翻，总疑遮煮一层绢。只书墙暖日，玲珑透影，砚冰能泮。

烂漫。供清玩。似云母画屏，花浓目眩。燕寝凝香，最便消寒琼宴。

纵周遭、掩映如云，仍朗朗隔窗易辨。到春时、窗外桃开，好觑春人面。
和叔食黄雀有诗求叶公书次韵
李正民（宋代）

惊禽投案庇微躯，尚见头颅万里馀。敢谓苞苴犹到我，偶因棠棣得逢渠。

身闲幸饱公孙粟，地散难移薛相书。闻道舍人已倾盖，承明何必恋吾庐。
马牙香
陈献章（明代）

炉中煨白术，坐上有青天。绮季奕未毕，夷齐上西山。

沉檀皆下品，欲语不同年。
即事二首 其一
周孚（宋代）

漠漠冥冥氛祲多，人间何地可婆娑。穷途正苦身为累，老境仍嫌病作魔。

此日苍生望安石，向时老将忆廉颇。周宣汉武规摹在，谁为君王赋伐柯。
题诗后
贾岛（唐代）

两句三年得，一吟双泪流。
知音如不赏，归卧故山秋。
寄监利司空学士
齐己（唐代）

诗家为政别，清苦日闻新。乱后无荒地，归来尽远人。

宽容民赋税，憔悴吏精神。何必河阳县，空传桃李春。
兵车行
赵迪（明代）

兵车行，征马鸣，路上行人皆哭声。哭声彻天泪满地，天地自是终无情。

弓箭在身刀在手，父母相随语未了。妻子牵衣在后啼，兄弟束装向前走。

遥遥西上咸阳路，万里苍茫起烟雾。倾身迥逐孤雁飞，乡邻亲戚知何处。

掩泪吞声行负戈，运粮斩木北防河。军中昨夜诏书至，发兵转戍长城地。

野旷天清战血腥，悲笳日暮秋风起。君不闻长城夜哭秦时鬼，瀚海风烟汉家垒。

秦汉争雄几百年，有血当时成海水。武皇重开边，干戈苦未息。

妇人力耕锄，丈夫事行役。千村少烟火，万井惟荆棘。

兵革海内犹未清，州司门外徵求急。君不见长城窟，城下草根缠白骨。

人生莫作长城卒。
西都留守宣徽
文彦博（宋代）

腊雪应祈沾下土，府公遵命祀中天。定陪仙驭经缑岭，应访禅林过玉泉。

和气随风生二室，欢谣继日满三川。悠悠大旆累累印，却爱苏家负郭田。
临平书
陈天锡（元代）

四月临平路，江莲未著花。春风随客棹，绿水护僧家。

对酒邀新月，披襟挹彩霞。晚来堪画处，飞鹭下圆沙。
上强寺
周文璞（宋代）

方池流水碧溶溶，怊怅灵蛇不易逢。
门外行人常立看，一株唐末半枯松。
寺前秋泛限韵
曹嘉(明)（明代）

湖上晴游即镜中，轻烟淡霭静浮空。
岸回舟自蒹葭入，塔迥云从殿阁通。
惊吹鱼龙时出没，傍筵鸥鹭晚西东。
回桡更泛桃花水，不辨秋林返照红。
偕彦山从子游卧樟楼观古樟循城闉访春草池次日由谢客岩登舟即以留别 其三
朱葵之（清代）

戒途复戒途，阿咸罗酒浆。藉兹情话联，一举累十觞。

顺道访岩阿，云气何飞扬。亭深林影密，磴古苔痕苍。

一曲复一转，巍峰呈中央。皱瘦罗绵擘，丑怪奇鬼僵。

若笏若圭璧，面面环琳琅。如临斤竹涧，疑登西射堂。

古碑不可读，字画猜凡将。胜览及仓猝，离情郁肝肠。

挥手自兹去，一帆明河梁。
郊居东竹溪子
李梦阳（明代）

当春弄杯盏，花落恨纷纷。重来日复几，飞叶满秋云。

寒流下雁影，古戍噪鸦群。残菊犹堪把，长谣独忆君。
真宗御制二首
真宗（宋代）

五代衰替，六合摧离。
封疆穷据，兵甲竞驰。
天顾黎献，涂炭可悲。
帝避灵命，濬哲应斯。
皇祖丕变，金钺俄麾。
率土执贽，犷俗来备。
瞻彼大卤，空此馀基。
独迷文告，莫畏天威。
神宗继统，璿图有辉。
尚安蠢尔，罔怀格思。
六飞夙驾，万旅奉徉。
徯来发咏，不陈行师。
云旗先路，台浆塞岐。
天临日照，宸虏通微。
前歌后舞，人心悦随。
要领自得，智力何施。
风移僭冒，政治淳熙。
书文混一，盛德咸宜。
干戈倒载，振振言归。
诞昭七德，永定九围。
饯光禄两张卿退居
吕溱（宋代）

壮尔尽忠力，耆年保素心。
东门脱圭组，南国傲云林。
水石排清脱，簷楹入翠院。
杂花春莹酒，脆叶夜惊禽。
竹月歌欹枕，松风一解襟。
体清尘累去，天得道腴深。
坐有三公适，中无一芥侵。
大恩嗟未报，何日奉觞琴。
春夕早泊和刘谘议落日望水诗
何逊（南北朝）

旅人嗟倦游，结缆坐春洲。
日暮江风静，中川闻棹讴。
草光天际合，霞影水中浮。
单舻时向浦，独楫乍乘流。
娈童泣垂钓，妖姬哭荡舟。
客心自有绪，对此空复愁。
挽龚知县
陈宓（宋代）

华族三台烨，名门八桂芳。
才虽凌贾谊，官不至冯唐。
晚岁逢奇蹇，平生只直方。
青春陪笑语，一恸鬓成霜。
秦中逢王处士
赵嘏（唐代）

万水东流去不回，先生独自负仙才。蕊宫横浪海边别，

鹤翅驻仙天上来。几处吹箫森羽卫，谁家残月下楼台。

春风正好分琼液，乞取当时白玉杯。
春山三朅来
李涉（唐代）

钓鱼朅来春日暖，沿溪不厌舟行缓。野竹初栽碧玉长，

澄潭欲下青丝短。昔人避世兼避雠。暮栖云外朝悠悠。

我今无事亦如此，赤鲤忽到长竿头。泛泛随波凡几里，

碧莎如烟沙似砥。瘦壁横空怪石危，山花斗日禽争水。

有时带月归扣舷，身闲自是渔家仙。

山上朅来采新茗，新花乱发前山顶。琼英动摇钟乳碧，

丛丛高下随崖岭。未必蓬莱有仙药，能向鼎中云漠漠。

越瓯遥见裂鼻香，欲觉身轻骑白鹤。

采药朅来药苗盛，药生只傍行人径。世人重耳不重目，

指似药苗心不足。野客住山三十载，妻儿共寄浮云外。

小男学语便分别，已辩君臣知匹配。都市广长开大铺，

疾来求者多相误。见说韩康旧姓名，识之不识先相怒。
余年二十馀即有二毛盖乱离间所致感而有作
汪炎昶（宋代）

两发宁逃雪色明，何须种种即肝情。
故应弱质生来早，未信穷愁染得成。
偶脱乱离真已幸，更添憔悴亦休惊。
镜中幸有朱颜在，尚用孤怀起不平。
六代祖师画像赞·五祖大满禅师
释正觉（宋代）

奇女之儿，双峰之嗣。
传衣世称乎妙齿，栽松我愧乎颓齿。
前后两身，古今一心。
孤鸾风舞玻璃镜，长鲸月转珊瑚林。
钵盂狤獠人将去，几夜舂坊无碓音。
杂诗
李复（宋代）

姬旦相孺子，不为召公知。
洛阳买年少，岂免绛灌疑。
论远必为迂，举高遂有危。
更无反禾风，但起吊湘悲。
好事近
黄机（宋代）

鸿雁几时来，目断暮山凝碧。别后故园无恙，定芙蓉堪折。

休文多病废吟诗，有酒怕浮白。不是孤他诗酒，更孤他风月。
潘浮碇明府解印绶去归罗浮山中作邀月楼伏龙苑于双湖之阳作此寄简
邱云霄（明代）

仙人本自好楼居，勾漏归来发懒梳。开苑伏龙丹鼎静，栽松巢鹤翠堂虚。

藤蓑蕉笠双湖钓，水月山云万卷书。寄语东山高卧处，苍生消息近何如。
次韵俞路分见寄 其一
朱翌（宋代）

有田二顷复何求，长恐斯言久不酬。青箬正堪烟雨笠，白文终返水云裘。

相亲多谢风标子，可款岂无潇洒侯。更下疏帘对君弈，要观都大出棋州。
读陈公葆真拟诗有感而作
周紫芝（宋代）

念昔全盛日，天子方祈年。崆峒拟问道，桂馆延列仙。

葆真号上拟，柳色参云烟。方池下见底，上映壶中天。

长安二三月，游女飞朱軿。蹒跚步金堤，依约遗翠钿。

芙蕖倚红妆，弄影秋江边。我亦时结客，曳杖相周旋。

不知客中人，有此稀世贤。临老诵公诗，抚卷徒惘然。
同王胡二总戎登淮安新城一首
黄省曾（明代）

淮海登飞观，欢言解客劳。湖含千舸阔，风引二城高。

岁酒殊乡对，春鸿霁雪飘。故人情倍昔，天末慰凄寥。
湖州歌九十八首 其二十九
汪元量（宋代）

都人不识有干戈，罗绮丛中乐事多。
一夜月明天漠漠，汉人歌罢楚人歌。
用夹谷子括吴山晚眺韵十首 其三
方回（元代）

梯天直上俯平宽，故国繁华尚可观。西子有船春色去，伍员无庙暮涛寒。

九原事往人难问，四序功成岁又残。米贱酒平慰迟暮，巢林聊得一枝安。
春
范镇（宋代）

春入长安百里家，湖边无日不香车。
一林柳色吾无分，看杀庭前荠菜花。
马大夫见示浙西王侍御赠答诗因命同作
刘禹锡（唐代）

忆逐羊车凡几时，今来旧府统戎师。象筵照室会词客，

铜鼓临戎舞海夷，百越酋豪称故吏，十洲风景助新诗。

秣陵从事何年别，一见琼章如素期。
春日六绝句
杨万里（宋代）

春色有情意，挑花生暮寒。
只应催客子，不遣立江干。
齐天乐·新烟初试花如梦
吴文英（宋代）

新烟初试花如梦，疑收楚峰残雨。茂苑人归，秦楼燕宿，同惜天涯为旅。游情最苦。早柔绿迷津，乱莎荒圃。数树梨花，晚风吹堕半汀鹭。
流红江上去远，翠尊曾共醉，云外别墅。澹月秋千，幽香巷陌，愁结伤春深处。听歌看舞。驻不得当时，柳蛮樱素。睡起恹恹，洞箫谁院宇。
到房交代招饮四首
陈造（宋代）

妓围簷额润空青，岫幌云关夜不扃。
吏隐风流输我辈，可须逋客诧山灵。
和红梅
释道璨（宋代）

姑射真人笑脸开，肯将颜色涴香腮，
仙游曾向桃源过，引得春风上面来。
讲彻礼记崇政殿开宴应制
夏竦（宋代）

幄坐尊儒术，华光御讲筵。
爰开柏梁宴，为毕曲台篇。
法從飞緌接，藩房绮组联。
赐花均彩萼，陪鼎杂冬鲜。
甘润声诗洽，芳蕤注籍传。
师臣咸拜手，归道黼帷前。
偈二十二首 其十二
释子淳（宋代）

大洪拂子，非有名，非无名，七费前前本混成。非有相，非无相，渊而无下高无上。

若论阴阳未兆时，卷舒俱在光明藏。
诸将二首 其二
范必英（清代）

十年羁旅田横客，仗剑功成茅土分。环海尽为新属国，归朝即拜后将军。

御刀龙雀光如水，宫锦葡萄色似云。金殿谢恩旋出镇，雅歌还得奉南薰。
偈颂一百三十三首 其五十七
释居简（宋代）

从者里入，向那边行。到家消息断，日午打三更。
夜半浴
张镃（宋代）

浊热不成睡，起看宵过中。
繁星珠结网，片月玉为弓。
赋鹊情何有，驱蚊计颇穷。
犹欣汤浴后，肤受绿蘋风。
梅花落·中庭杂树多
鲍照（南北朝）

中庭杂树多，偏为梅咨嗟。
问君何独然？念其霜中能作花，露中能作实。
摇荡春风媚春日，念尔零落逐寒风，徒有霜华无霜质。(寒风 一作：风飚)
运使直阁郎中张公同年挽词三首 其三
孙觌（宋代）

学省周旋地，三朝四纪中。同听对床雨，共咏舞雩风。

少日借千佛，残年独两翁。那知有存没，老泪落新宫。
酬柳郎中春日归扬州南郭见别之作
韦应物（唐代）

广陵三月花正开，花里逢君醉一回。

南北相过殊不远，暮潮从去早潮来。
喜雨口号呈陈守伯固十二首
陈造（宋代）

钱轻币重病吾农，未有奇方起困穷。
粗遣年丰官糴粟，少令钱币各通融。
江村何宏甫载酒过清江
戴复古（宋代）

玉笥千峰雨，金风十日秋。
谁能多载酒，来此共登楼。
山立阅万变，溪深纳众流。
故人归未得，我亦为诗留。
木兰花慢（汴京）
李琳（宋代）

蕊珠仙驭远，横羽葆、簇霓旌。甚鸾月流辉，凤云布彩，翠绕蓬瀛。舞衣怯环佩冷，问梨园、几度沸歌声。梦里芝田八骏，禁中花漏三更。

繁华一瞬化飞尘，辇路劫灰平。恨碧灭烟销，红凋露粉，寂寞秋城。兴亡事空陈迹，只青山、淡淡夕阳明。懒向沙鸥说得，柳风吹上旗亭。
喜姪宥及第
林逋（宋代）

新榜传闻事可惊，单平于尔一何荣。
玉阶已忝登高第，金口仍教改旧名。
闻喜宴游秋色雅，慈恩题记墨行清。
岩扉掩罢无他意，但爇灵芜感盛明。
双溪寺
释文珦（宋代）

复岭又重冈，尘缘此地忘。五峰朝寺古，双涧出云长。

深静宜栖隐，高寒易雪霜。拟登华顶去，幽径旋锄荒。
终风之什四章
王世贞（明代）

终风自西，零雨其丝。灼灼夭桃，惄如其离。彼一而离，此胡不睽。

终风自北，零雨其羃。灼灼夭桃，頖如其拆。彼一而拆，此胡不忒。

泽有王鴡，原有雉兮。耿兮鸷兮，以游以厉兮，庶予契兮。

原有鳼泽，有阳鱎兮。淫兮恌兮，以泳以翱兮，毋予挠兮。
龙山烟树
朱介圭（清代）

树人兼树木，遗荫已千章。岫桂凝香远，坡松引韵长。

蛟龙看欲起，云雾暂教藏。寄语今宗匠，储材有栋梁。
送赵抚州至坎石共饭胜不如索赋
韩淲（宋代）

坎石溪头同早炊，清霜枫树叶飞飞。班荆一笑又何许，珍重云山布衲衣。
铭刘安节墓
许景衡（宋代）

温温刘子其美璞，斯文有传与敦琢。始乎致知物斯格，沈涵充积卒自得。

众人巧智独敦朴，众人迫隘独恢廓。众人利欲独淡泊，洞然无碍油然乐。
题仙山图
王汝玉（明代）

二室秀紫烟，九华插青天。仙人跨白凤，栖息来其巅。

我欲往从跨，跪受长生编。飘然学轻举，谢此尘中缘。

平生事遨游，空误桃李年。秋霜点绿鬓，未果求真诠。

空斋看图画，灵境临我前。云梯挂苍巘，碧涧流丹泉。

金光草初长，瑶华共芊绵。何当餐其英，笑拍洪崖肩。
张师夔关山行旅图
袁华（明代）

青山盘盘树簇簇，冈峦萦纡路诘曲。长桥如虹横绝谷，崩崖中断喷雪瀑。

客子出门霜满屋，石磴荦确驴觳觫。溪头待渡人立鹄，烟水微茫漾初旭。

东穷沧海西岷峨，梯扳鸟道航鲸波。重楼复阁岩之阿，安得税驾同婆娑。

夔翁八十双鬓皤，饮少辄醉醉辄歌。泉南漫仕廿载过，不归奈此溪山何。
己亥岁感事
曹松（唐代）

泽国江山入战图，生民何计乐樵苏。
凭君莫话封侯事，一将功成万骨枯。
老叹
陆游（宋代）

一齿危将堕，双瞳久已昏。谋生赖蔬圃，养拙闭柴门。

多病从来惯，虚名不足论。自怜馀一念，犹欲济元元。
古怨诗 其四
刘敞（宋代）

日兮月兮，出兮没兮。孰是人斯，远我忽兮。
代上杜按察三首
谢枋得（宋代）

庆历诸公开太平，选贤按察救生灵。
当时只有一杜杞，岂若先生真福星。
简斋年七十五腹疾累月自忧不救邀作豫挽诗 其二
姚鼐（清代）

一代文章作满家，争求珠玉散天涯。替人未得公须住，天上宁无蔡少霞。
扫花游（用清真韵）
周密（宋代）

柳花飏白，又火冷饧香，岁时荆楚。海棠似语。惜芳情燕掠，锦屏红舞。怕里流芳，暗水啼烟细雨。带愁去。叹寂寞东园，空想游处。

幽梦曾暗许。奈草色迷云，送春无路。翠丸荐俎。掩清尊谩忆，舞蛮歌素。怨碧飘香，料得啼鹃更苦。正愁伫。暗春阴、倦箫残鼓。
闲居感怀和屏山韵
赵时韶（宋代）

还我山林且买邻，荆榛不碍自由身。
梅兄竹弟相依旧，李婢桃奴一任新。
湖海到今无剑客，江山如作老诗人。
不知尚父缘何事，白首投竿起渭滨。
贺南谷兄与男孙同科
赵与辟（宋代）

暮年骥足聘青云，更喜文星耀一门。
观榜同登父与子，策名重见祖和孙。
偶然盛事酬先志，賸有奇芳在后昆。
我亦瀛洲连步者，相蕲忠孝报君恩。
疑梦
顾印愚（清代）

疑梦疑非梦逼真，败棋历历眼前陈。蔽江烽火连三月，投老齑前瘁一身。

商隐拊膺原向晚，方平擘脯海扬尘。左司怆拾冬郎句，别涧浮花几旧人。
披香殿
弘历（清代）

披香殿，营自唐，谲谏却有苏世长。谓是炀帝之所为，雕杗镂壁何炜煌。

倾宫鹿台古岂无，庸主为此非兴王。太宗闻之亦惊讶，卿谏似直实多诈。

臣谏虽诈心则忠，千金惜费实可风。云龙风虎自景从，泰陛讵与叔世同。

君不见十六院开西苑里，当时朝士皆唯唯。
郊庙歌辞。祭汾阴乐章。太簇角
卢从愿（唐代）

坤元载物，阳乐发生。播殖资始，品汇咸亨。

列俎棋布，方坛砥平。神歆禋祀，后德惟明。
题杨补之松桧图
程敏政（明代）

五松已受秦封辱，六桧复被秦名污。参天直干尚如此，二雏已灭随烟芜。

大夫伪号若刍狗，处士雄心射牛斗。眼前便觉风雨来，耳畔疑闻蛰龙吼。

良工此图笔意精，王孙一购千金轻。恨无大手如子美，为赋成都古柏行。
送别余次襄太守 其四
关棠（清代）

我拙不可药，卓立甘墨守。文家瘗残篇，入世羞覆瓿。

穷窦暖清辉，劬书翳柽柳。治乱究古今，持此永皓首。

高情抒阮啸，对客钳在口。弱女等疗饥，羲皇遇尊酒。

故人深忧余，歧路自分剖。励学惧无成，忳郁胡敢有。
蔡中郎坟
温庭筠（唐代）

古坟零落野花春，闻说中郎有后身。
今日爱才非昔日，莫抛心力作词人。
次韵赵绣使题金鳌稳处
艾可叔（宋代）

突兀霜崖俯雪洲，时时登览唤渔舟。
溪分南北地初合，月在山间天共流。
三两可人曾此会，百千年后复谁游。
桑田不变金鳌健，只恐吟翁白尽头。
逢南中使寄岭外故人
常衮（唐代）

见说南来处，苍梧指桂林。过秋天更暖，边海日长阴。

巴路缘云出，蛮乡入洞深。信回人自老，梦到月应沈。

碧水通春色，青山寄远心。炎方难久客，为尔一沾襟。
春日自吴门之阳羡道中书事
曹松（唐代）

胜异恣游应未遍，路岐犹去几时还。浪花湖阔虹蜺断，

柳线村深鸟雀闲。千室绮罗浮画楫，两州丝竹会茶山。

眼前便是神仙事，何必须言洞府间。
次韵子由岐下诗
苏轼（宋代）

北亭谁人筑短墙，横绝拥吾堂。
不作新亭槛，幽花为谁香。
问郭君锡病
吴克恭（元代）

向宿丹阳旧草堂，映人嘉树忆相将。阶前蕙叶几多碧，江上柳条无数长。

不儗得书成卧病，遥知裹药自闻香。来时许我青松障，莫遣云山堕渺茫。
前从军行，仿杜前出塞体九首 其二
陈肇兴（清代）

丈夫志四方，何况无妻子。平旦见军书，薄暮辞乡里。

性命托旗枪，前行办一死。白浪高于山，吞声渡海水。
寄南阳谢外舅
黄庭坚（宋代）

谢公遂偃蹇，南阳无旧庐。
天与解缨绂，元非傲当涂。
庖丁释牛刀，众手斫大軱。
白云曲肱卧，青山满床书。
妙质落川泽，果然天网疏。
故知今人巧，未觉古人迂。
筑场岁功休，夜泉鸣竹渠。
胸怀郁垒块，此物谅时须。
儿能了翁事，安用府中趋。
孙能诵翁诗，乃是千里驹。
人生行乐耳，用舍要自如。
我方神其拙，社栎官道樗。
公犹忧斧斤，睥睨斲樽壶。
万古身後前，芭蕉秋雨余。
少年喜狡狯，叱化粒成珠。
谟功可歌舞，学古则暖姝。
所好果不同，未可一理驱。
眇思忘言对，安得南飞凫。
鄙心生蔓草，萌芽望耘鉏。
离筵如昨日，春柳见霜枯。
未辱锦绣段，时蒙双鲤鱼。
忆昔参几杖，雍容觑规模，引接开藻鉴，高明通事枢。
门生五七辈，寂寞半白须。
谈经落麈尾，行乐从篮舆。
看竹辟强宅，阅士黄公垆。
雪屋煮茶药，晴檐张画图。
幽寺促灯火，青毡置摴蒱。
遶床叫一掷，十白九雉卢。
蔡泽来分功，袁耽必上都。
开旗纵七走，破竹殄群胡。
成枭烛为明，挟长朋佐呼。
终饮见温克，所争匪锱铢。
谁令运甓翁，见谓牧猪奴。
事托丈人重，乃爱屋上乌。
旧言如对面，形迹滞舟车。
风帘想隐几，天籁鸣寒梧。
尚喜读书否，还能把酒无。
邺城渺尘沙，冠盖若秋蕖。
相过问寒温，意气驰九衢。
楚客虽工瑟，齐人本好竽。
永怀溟海量，北斗不可斟。
胜夜亲笔墨，因来明月珠。
减字木兰花 其一 城南试马作
樊增祥（清代）

踏青来早。韦杜城南烟树晓。绿骏巴𩥄。不费珊瑚七宝鞭。

杏鞯微涴。滑滑春泥酥雨过。软绿氍氍。芳草天涯何处无。
云翠绝顶东望𡽳山十韵
于慎行（明代）

蹑屩登丹嶂，开尊瞩锦岑。悬厓分日月，众壑异晴阴。

鸟道霞标度，泉流树杪侵。神工图紫翠，灵斧削嵚崟。

缥缈云生岫，霏微雾出林。依稀瑶草色，彷象玉笙音。

人代迷陵谷，山形自古今。醉馀歌烂漫，秋至气萧森。

旧纫兰荪佩，新抽玳瑁簪。登高仍望远，都寄采芝心。
司徒待中宣献公挽词二首
宋祁（宋代）

美疢交明晦，浮龄讵控抟。
宗盟一箇弱，人赎百身难。
赐敛荣絺衮，临哀驻玉銮。
欲知桃李爱，朝绂共汍澜。
偶成古调十六韵上呈判府兼赠刘兴州
陈与义（宋代）

稽首苏耽仙，乘云去无迹。
尚留橘井在，与世除狂疾。
谁能不饮此，识味亦可录。
坐令郑玄牛，亦抱荆山玉。
伟哉稚川裔，神交接朝夕。
游戏及小道，造化入大笔。
优为吴诗父，雅命楚骚仆。
岂其橘井助，本自同仙籙。
坐中子刘子，知是当日客。
书悬元和脚，语经建康力。
先我登公门，不数鸷鸟百。
曾挹两仙袖，自然生羽翼。
嗟我无长才，学架屋下屋。
诗虽两牛腰，事亦几蛇足。
已穷犹不悔，政荷师友德。
文盟傥许予，幸不疑籍湜。
次韵师白中秋会饮且饯予行
韩驹（宋代）

楼高应在月明边，目断西山万里天。拟唤谪仙归贝阙，翻愁快马蹋琼田。

词锋易破孤虚阵，酒令难欺赏罚权。放盏成空君莫叹，明年千里共婵娟。
唐子华云松仙馆图
邓文原（元代）

危峰削玉插晴空，淋漓秀色含鸿濛。世间万物有时易，惟有青山今古同。

隐君山下营茅屋，烟霞笑傲逃尘俗。日长心境鹤俱閒，自扫白云松下宿。

溪头觅句行迟迟，童子囊琴归竹篱。猗兰调古少人听，等閒何处寻钟期。
洛原为白子赋
王九思（明代）

仙楫已浮南渡水，故家犹问北邙山。迢迢岁月迁移后，隐隐乡闾梦寐间。

风气不随金谷散，云仍今见玉麟还。芳邻近接程门迥，数仞宫墙尚可攀。
题温日观葡萄 其一
钱宰（明代）

葡萄压架水晶寒，枯坐山僧出定看。露下空庭凉月堕，断云星斗夜阑干。
送扬州王司马
岑参（唐代）

君家旧淮水，水上到扬州。海树青官舍，江云黑郡楼。

东南随去鸟，人吏待行舟。为报吾兄道，如今已白头。
古北口题驿壁即赠吴提戎宜斋
陈兆仑（清代）

叠锁重关巩上都，娲皇削出岳灵扶。气吞漠野连天尽，足蹴潮河望海趋。

直北云黄屯圈马，迤西月黑控飞孤。据鞍颇牧今能用，卧护犹应胜壮夫。
以露雾风烟月晴雨江山雪为题咏梅十首 其三
周巽（元代）

馥馥飘清气，霏霏点绿苔。高城残角断，吹送冷香来。
七夕 其二
程俱（宋代）

缑氏山头白鹤飞，山川良是昔人非。翛然脱屣人间世，不独辽东丁令威。
阻雪
方岳（宋代）

风烟两人借，此岭复南岗。
阴石无霜滑，寒梅未雪香。
逢山贪看画，得句不成章。
月下门须掩，多应说短长。
暮春杂咏八首
曾协（宋代）

客路清溪好，人家绿树间。
凄凉何县雨，想像别州山。
驯雀飞还下，游鱼去自还。
儿曹了官事，天地一身闲。
次韵叶子真贤良留题登源先庙
汪晫（宋代）

文皇当日伐辽东，授钥忠动留禁中。
违命加诬非信史，新诗昭雪有奇功。
阴兵独可殲凶悖，甘泽还能作岁丰。
他日或提迁固笔，删修订实望研穷。
南乡子（德清舟中和老人韵）
洪咨夔（宋代）

霜月冷婷婷。夹岸芦花雪点成。短艇水晶宫里系，闲情。谁道芙短更有城。

阿鹊数归程。人倚低窗小画屏。莫恨年华飞上鬓，堪凭。一度春风一度莺。
徐程致仕寄之
刘挚（宋代）

浩然歌笑脱青纶，高调冥冥綵服还。智达能遗名迹去，英雄宜为泰平闲。

秋风酒榼携寒野，春雨兰芽长旧山。养已奉亲心两得，世人行止是非间。
东陂遇雨，率尔贻谢南池
孟浩然（唐代）

田家春事起，丁壮就东陂。
殷殷雷声作，森森雨足垂。
海虹晴始见，河柳润初移。
予意在耕凿，因君问土宜。
罗敷媚 其三
张景祁（清代）

旗亭旧梦空留迹，髯也飘萧。鬟也娇娆。八尺风漪尺八箫。

豪情我亦龙川亚。一领青袍。一曲红幺。肠断松陵十四桥。
阙题二首 其二
洪刍（宋代）

两部池蛙当妓，千山飞鸟催沽。引睡直须黄妳，曲肱正要青奴。
哭吴杞
刘克庄（宋代）

七十未升舍，目深双鬓残。病中依佛寺，死处近严滩。

俗薄挥金少，家贫返骨难。遗言令火葬，闻者鼻皆酸。
偈颂一百二十三首
释祖钦（宋代）

一棒打不杀，千古阿剌剌。
是阿谁兮名悉达，更问如何兮四月八。
为俞使君赋紫云裘
王世贞（明代）

谁割五朵云，裁为使君裘。使君自是补天手，天孙夺巧霓裳愁。

忆初裘敝西出秦，弃繻颇畏关头嗔。苍皇五羖未称意，蹉跎一绨愁故人。

风尘变化在反掌，双熊却抱殷朱轮。谁言汉家貂不足，翠羽明珰插晴陆。

九重忽念东征寒，逡巡捧自黄金屋。玄菟雪花大于席，千嶂回飙咽哀角。

老上穷庐匿河渚，苏卿旄节凋沙漠。芙蓉秀涩铁如意，葡萄昼冰银凿落。

使君披裘出按塞，恍若青阳照幽朔。珠羁玉控汗血肥，锦鞲络臂腰师比，降人偶立听指挥。

三军顿其温挟纩，天子不废高垂衣。只今平明登紫微，如花笑拥如云归。

酌君酒，为君寿。周家翠凤竟何在，孟尝狐白那能守。

我有羊皮差胜君，桐江已落垂纶叟。
句
清江（唐代）

万木无一叶，客心悲此时。（秋日晚泊，见《吟窗杂录》）
冥鸿辞
白玉蟾（宋代）

夜来乌鹊栖寒枫，苍天万里烟霞浓。
海神汹涌翻怒涛，风伯鼓舞吹冥鸿。
霜翰不入矰缴内，星眼直射烟霄中。
下嗤鸟雀恋篱落，俯视鹭鸥偎芦丛。
云间矫首已万里，天外鼓翅期四通。
铁爪裂破帝乙网，银觜笑折由基弓。
知音鲲鹏击溟渤，娇騃鹦鹉遭牢笼。
数行纵横洒天面，一声嘹唳悲秋客。
来时踪迹度衡湘，昔者音信通镐丰。
岂念稻粱在一粒，如彼仕宦迷千钟。
横飞直捎林壑表，自是挺出风烟雄。
易水荆轲业已北，大滓苏武势须东。
好同鹰鸇弹燕雀，满地萍芜毛血红。
咏笛
刘孝孙（唐代）

凉秋夜笛鸣，流风韵九成。调高时慷慨，曲变或凄清。

征客怀离绪，邻人思旧情。幸以知音顾，千载有奇声。
湖南雪中留别
戎昱（唐代）

草草还草草，湖东别离早。何处愁杀人，归鞍雪中道。

出门迷辙迹，云水白浩浩。明日武陵西，相思鬓堪老。
城门曲
杨维桢（元代）

谍报越王兵，城门夜不扃。
孤臣睛不死，门月照人青。
挽彭复雅二首 其二
萧立之（宋代）

隔月日前犹得书，说贫说病两劬媮。祗言未晚休文瘦，不料竟成长吉殂。

空有泪花愁宿草，可无哀些折生刍。平生交旧铭幽笔，今代萧台有大苏。
赠吴秀才
范仲淹（宋代）

万户侯家几叶孙，弟兄红旆独乌巾。
携琴又入庐山去，谁信朱门有逸人。
旅中谕怀
俞紫芝（宋代）

白浪红尘二十春，就中奔走费光阴。
有时俗事不称意，无限好山都上心。
一面琴为方外友，数篇诗当橐中金。
会须将尔同归去，家在碧溪烟树深。
送郑少府赴滏阳
岑参（唐代）

子真河朔尉，邑里带清漳。春草迎袍色，晴花拂绶香。

青山入官舍，黄鸟度宫墙。若到铜台上，应怜魏寝荒。
月蚀
梅尧臣（宋代）

有婢上堂来，白我事可惊。
天如青玻璃，月若黑水精。
时当十分青，只见一寸明。
主妇煎饼去，小儿敲镜声。
此虽浅近意，乃重补救情。
夜深桂兔出，众星随西倾。
古冢行
林昉（宋代）

山前月照青衫树，下有古人葬时路。
古人葬时多子孙，今日子孙无问处。
花开花谢年复年，新坟渐满古坟边。
犹起高楼与大屋，长为子孙忧不足。
制布裘成偶题寄黎雪青
陈献章（明代）

海布剪黄云，岭绵庄白雪。制为道人衣，方直无周折。

吾老不出门，躬耕慕冀缺。黄昏披此裘，坐望梅村月。

美人遗我酒，小酌三杯烈。半酣发浩歌，声光真朗彻。

是身如虚空，乐矣生灭灭。
宋迪作八境绝妙人谓之无声句演上人戏余曰道人能作有声画乎因为之各赋一首 远浦归帆
释德洪（宋代）

东风忽作羊角转，坐看波面纤罗卷。日脚明边白岛横，江势吞空客帆远。

倚栏心绪风丝乱，苍茫初见疑凫雁。渐觉危樯隐映来，此时增损凭诗眼。
与郭令步至城下见田间稻秧已可插慨然有感示郭令
朱翌（宋代）

端居倦来往，春去谁与娱。眷眷斗升米，翛翛东南都。

薄暮喜穿斗，同游又吾徒。念昔始经此，污邪祝满车。

及今几何日，立苗还欲疏。怀新舞翠剡，生意蔚以舒。

吾生将安之，土偶之与俱。清夜梦乡曲，未觉田园芜。

他时招子归，把锄春雨馀。
去冬无雪今春雨未沾足朕心忧畏莫可言喻幸于前五月十八日甘霖倾注枯焦顿解不觉喜而成咏
胤禛（清代）

节过五月半，膏雨尚愆期。昼夜忧农事，精虔吁帝慈。

风回云气合，泽沛野苗滋。田畯须勤课，耘耔正及时。
牡丹
罗隐（唐代）

艳多烟重欲开难，红蕊当心一抹檀。
公子醉归灯下见，美人朝插镜中看。
当庭始觉春风贵，带雨方知国色寒。
日晚更将何所似，太真无力凭阑干。
将卜山居寄怀
王铚（宋代）

山居香火伴残经，幽绝全家在画屏。
黄叶村藏一溪碧，白云堆画万峰青。
安知遇酒分贤圣，但可与人同醉醒。
万事休心惟白发，更须结托老人屋。
堤上行三首
刘禹锡（唐代）

酒旗相望大堤头，堤下连樯堤上楼。
日暮行人争渡急，桨声幽上满中流。

江南江北望烟波，入夜行人相应歌。
桃叶传情竹枝怨，水流无限月明多。

春堤缭绕水徘徊，酒舍旗亭次第开。
日晚出帘招估客，轲峨大艑落帆来。
送子美友
释德洪（宋代）

晓痕翠浪行将遍，掠面柔风初剪剪。梅颊欺寒底死香，柳眼窥剪皱未展。

相看感此故意长，欲别忍看春尚浅。离情恼人深造次，撩我小诗弄清婉。

肠断江头无语中，谢郎匹马嘶风远。
隔墙闻正父乡饮甚乐偶畏风不预用前韵敬简
张栻（宋代）

元日忻晴色，新年只旧心。
故人同客里，乡话自情深。
尽说成都酒，休为楚泽吟。
相逢须痛饮，岁月易侵寻。
沁园春（寿王运使）
程必（宋代）

公有仙姿，苍松野鹤，落落昂昂。论法主长生，仍须极贵，云台绛阙，都许尚羊。更忆当年，而今时候，一念功名下帝旁。天分付，使人间草木，尽有春香。

人知相法奇庞。又那识、阴功事更长。算毗陵荒政，江东风采，忠文典则，凛凛生光。再岁秦淮，觚棱入梦，帷幄从来在庙堂。公归去，好平心献替，人望时康。
雪晴 其二
项安世（宋代）

夜来露重谢嫦娥，造得清霜尔许多。底事日高犹未落，看他青女嫁羲和。
头陀赞
黄庭坚（宋代）

梵语头陀，华言抖擞。
净一真心，振三毒垢。
如来亲试，迦叶称首。
振教推崇，哲人遵守。
衣三食四，住处五名。
曰十二行，对治修行。
十三或八，要以三并。
练磨三境，摄化三乘。
起四欢喜，行四振种。
以戒为基，止观相踵。
大矩崇规，链金烹矿。
号菩萨僧，志惟坚勇。
知足少欲，伏我受根。
无取无著，情绝所存。
若有赞者，同赞世尊。
续佛慧命，开佛正门。
在昔能仁，嘱付弥勒。
守护三宝，後五百岁。
弥勒称扬，此行为最。
适当其时，应身出世。
阿兰若处，作众依归。
则先贤轨，发薙肩垂。
白麻劫贝，不随染衣。
表如玉雪，不受尘泥。
心寂为禅，心净为教。
内外相应，方名修道。
事贵简严，理惟幽奥。
不具信根，玄关莫造。
祈生兜率，天乐非贪。
菩提熏种，慈氏言参。
其或超越，罔假司南。
十方法界，同我伽蓝。
春
释楚峦（宋代）

滩漱金沙过枕前，雨丝斜织曲尘烟。
绿杨红杏宜寒食，紫燕黄鹂聒昼眠。
相逢
叶茵（宋代）

相逢疑旧识，敲火自煎茶。
盛欲为留计，其如未是家。
东西分地脉，南北两天涯。
别后思君处，空斋谶烛花。
题石乳洞
许及之（宋代）

山前老石碧巑岏，山后萦纡洞府宽。妙处通行随步武，到头平坦上团栾。

宝钟池秘金为奏，甘井天成玉作栏。古怪洪阳清石乳，平章留与后人看。
上外朝山
陈造（宋代）

度陇凌坡冒百艰，今朝又上外朝山。
当车狠石通人过，交道飞朝要手攀。
猿坐泬寥犹啸诧，雁惊巉绝故飞还。
临风却快尘埃眼，全楚山川指顾间。
答张给事途中微雪见寄四韵
刘敞（宋代）

空行万里塞，不见六花飞。今日传清唱，端来点客衣。

度关迷马色，拂树散春晖。不减山阴兴，从军中夜归。
次韵陈仲山见寄
许景衡（宋代）

风雨江湖梦，衣裳京洛尘。人生皆物役，海内岂吾贫。

丈室虽多病，邻翁或可亲。杖藜元有约，会见往来频。
夏日三首
张耒（宋代）

枣径瓜畦经雨凉，白衫乌帽野人装。
幽花避日房房敛，翠树含风叶叶香。
养拙久拚藏姓氏，致身安事巧文章。
汉庭卿相皆豪俊，不遇何妨白发郎。
空第
陈杰（宋代）

潭潭居府美哉轮，歌舞回头迹已陈。
东阁早知为马厩，西曹正可认车茵。
高明易瞰多招鬼，富贵无常忽易人。
看取田文何意气，雍门未鼓泪盈市。
噪雀
宋庠（宋代）

楚雀乘春翐翐飞，蒜头椒目禀生微。
风前莫学惊鸥散，堂上人无海客机。
秋晓登山
方岳（宋代）

发兴在丘林，其如老见寻。
身余持蟹后，脚负看山心。
秋色苍崖暝，晓篱黄叶深。
惟应负苓者，来往古松阴。
归潜堂为刘京叔赋
麻革（元代）

逃渊鱼深处，避弋鸿冥飞。古来贤达士，亦复歌《采薇》。

南山先庐在，兵尘怅暌违。山空无人居，惟见草木肥。

翩然千岁鹤，一朝复来归。新筑临浑水，行径窈以微。

清流鸣前除，白云入晨扉。回顾陵谷迁，万事倏已非。

著书入理奥，得句穷天机。前路政自迫，此道傥可几。

殷勤抱中璧，黾勉留馀辉。第恐遁世志，还负习隐讥。

永怀泉上石，一觞与君挥。惜无凌风翰，遐举非所希。
冬祭五世祖洞阳公祠
顾云阶（清代）

严霜被众草，寒雨明松筠。入庙肃冠带，祖德垂千春。

后裔怀骏烈，岁暮修明禋。玉帛与豆笾，杂然来并陈。

奠毕幸神贶，秩秩序天伦。源清流自洁，佑启我后人。

荒祠乔木古，前朝流水新。九龙横几席，石骨冰辚辚。
洞仙歌
利登（宋代）

弄香吹粉，记前回酒困。绿露沈沈转花影。翠帘深，隐隐红雾依人，荷月静，新样双鸾交映。如今谁念省。短雨长云，曾托琵琶再三问。最苦绿屏孤，夜久星寒，无处顿、风流心性。又莫是偷香寄韩郎，到漏泄春风，一枝花信。
星岩二十景 其六 宝陀夜月
刘克治（明代）

玉绳低度紫烟轻，玄兔西冥接若英。寺里一僧持半偈，夜分三界响梵声。
三和
项安世（宋代）

典诰残于胜建，声诗失自韩齐。
一言蔽思无邪，三万解曰若稽。
还赴蜀中贻示京邑游好
卢照邻（唐代）

籞宿花初满，章台柳向飞。如何正此日，还望昔多违。

怅别风期阻，将乖云会稀。敛衽辞丹阙，悬旗陟翠微。

野禽喧戍鼓，春草变征衣。回顾长安道，关山起夕霏。
和赵宫保别杭州
曾巩（宋代）

紞鼓留公岂是催，湖山得意且徘徊。
更应准拟须乘兴，范蠡扁舟去却来。
赠琴士翁明远
蔡沈（宋代）

胶漆本无意，丝桐非有情。
因缘醉翁指，发此无穷声。
萧萧秋风引，落叶渭水清。
喧喧阳春歌，花明锦江城。
离鸾月徘徊，别鹤云杳冥。
清泠洒毛发，震荡惊雷霆。
曲度神莫测，调高妙难名。
时方多艰虞，掩耳谁为听。
无为恩怨儿女语，疆场勇士轩昂行。
和历阳守张仲智观梅五首
王之道（宋代）

一霎轻风过雨稀，满庭春色碎珠玑。
使君载酒花前醉，更有新诗为发挥。
临江仙·柳带摇风汉水滨
牛希济（五代）

柳带摇风汉水滨，平芜两岸争匀。鸳鸯对浴浪痕新。弄珠游女，微笑自含春。
轻步暗移蝉鬓动，罗裙风惹轻尘。水晶宫殿岂无因。空劳纤手，解佩赠情人。
马伶传
侯方域（清代）

马伶者，金陵梨园部也。金陵为明之留都，社稷百官皆在，而又当太平盛时，人易为乐。其士女之问桃叶渡、游雨花台者，趾相错也。梨园以技鸣者，无虑数十辈，而其最著者二：曰兴化部，曰华林部。

一日，新安贾合两部为大会，遍征金陵之贵客文人，与夫妖姬静女，莫不毕集。列兴化于东肆，华林于西肆，两肆皆奏《鸣凤》，所谓椒山先生者。迨半奏，引商刻羽，抗坠疾徐，并称善也。当两相国论河套，而西肆之为严嵩相国者曰李伶，东肆则马伶。坐客乃西顾而叹，或大呼命酒，或移座更近之，首不复东。未几更进，则东肆不复能终曲。询其故，盖马伶耻出李伶下，已易衣遁矣。马伶者，金陵之善歌者也。既去，而兴化部又不肯辄以易之，乃竟辍其技不奏，而华林部独著。

去后且三年而马伶归，遍告其故侣，请于新安贾曰：“今日幸为开宴，招前日宾客，愿与华林部更奏《鸣凤》，奉一日欢。”既奏，已而论河套，马伶复为严嵩相国以出，李伶忽失声，匍匐前称弟子。兴化部是日遂凌出华林部远甚。其夜，华林部过马伶：“子，天下之善技也，然无以易李伶。李伶之为严相国至矣，子又安从授之而掩其上哉？”马伶曰：“固然，天下无以易李伶；李伶即又不肯授我。我闻今相国昆山顾秉谦者，严相国俦也。我走京师，求为其门卒三年，日侍昆山相国于朝房，察其举止，聆其语言，久乃得之。此吾之所为师也。”华林部相与罗拜而去。

马伶，名锦，字云将，其先西域人，当时犹称马回回云。

侯方域曰：异哉，马伶之自得师也。夫其以李伶为绝技，无所干求，乃走事昆山，见昆山犹之见分宜也；以分宜教分宜，安得不工哉?（呜乎！耻其技之不若，而去数千里为卒三年，倘三年犹不得，即犹不归耳。其志如此，技之工又须问耶？
乐府
宋祁（宋代）

花外超超百尺楼，碧帘深下蒜条钩。
石城何似卢家好。曲里分明两莫愁。
喜钱左丞再除华州，以诗伸贺
白居易（唐代）

左辖辍中台，门东委上才。彤襜经宿到，绛帐及春开。

民望恳难夺，天心慈易回。那知不隔岁，重借寇恂来。
叙州弟挽诗
魏了翁（宋代）

人物寂寥甚，天心分付谁。
御戎伤畜缩，讲学病支离。
吏横民重足，时危命一丝。
若人天亦靳，抚事转伤悲。
次韵宝印叔观海三绝 其一
王十朋（宋代）

载地浮天浩莫穷，气营楼阁耸虚空。道人妙得观澜术，万里沧溟碧眼中。
游东坡十一绝 其八
王十朋（宋代）

三道策成名烜赫，万言书就迹危疑。易书论语忘忧患，天下三经字说时。
禅人并化主写真求赞
释正觉（宋代）

默学少林，静全本心。
幽灵绝待，虚明自任。
玉线金鍼世家事，鸾胶凤弦山水音。
随方善应，不用相寻。
题清源持上人万壑松涛亭
王称（宋代）

一径萧森万籁寒，翠涛烟縠眇苍峦。道人夜半经行处，悟入声闻向上关。
村居闲甚戏作
陆游（宋代）

题诗本是闲中趣，却为吟哦占却闲。
我欲从今焚笔砚，兴来随分看青山。
杨季常约至山中既而不果因以诗寄三首 其二
高明（元代）

天寒木叶下，短景凄其清。幽居有所思，振衣临《黄庭》。

仰观冥鸿飞，竟与浮云迎。怅望不可见，空山暮雨生。
送刘仪甫职方东归二首 其二
吕陶（宋代）

南山苍柏自森森，长就乔枝出茂林。肃政台中思直干，孔明祠茂得清阴。

风云每助孤高势，霜雪难移劲挺心。大厦有成梁栋在，平时燕雀望皆深。
宫词集唐句五首 其二
童轩（明代）

紫烟衣上绣春云，但保朱颜莫保恩。玉佩无声画屏冷，梨花满地不开门。
刘聚卿参议出示大小二忽雷唐宫乐器也
劳乃宣（清代）

示我当筵两忽雷，刘郎古意抱琼瑰。摩挲别动兴亡感，曾奏唐宫法曲来。
青门歌送东台张判官
岑参（唐代）

青门金锁平旦开，城头日出使车回。
青门柳枝正堪折，路傍一日几人别。
东出青门路不穷，驿楼官树灞陵东。
花扑征衣看似绣，云随去马色疑骢。
胡姬酒垆日未午，丝绳玉缸酒如乳。
灞头落花没马蹄，昨夜微雨花成泥。
黄鹂翅湿飞转低，关东尺书醉懒题。
须臾望君不可见，扬鞭飞鞚疾如箭。
借问使乎何时来，莫作东飞伯劳西飞燕。
病中有感
许衡（元代）

十载天涯客寄身，今年憔悴不堪闻。病来与死传消息，老去无家遗子孙。

故里欢游频入梦，春城凝眺独消魂。如何藉我知音力，五亩归耕沁北村。
菩萨蛮·七夕
陈师道（宋代）

东飞乌鹊西飞燕，盈盈一水经年见。急雨洗香车，天回河汉斜。
离愁千载上，相远长相望。终不似人间，回头万里山。
颂三门
释印肃（宋代）

此舍绝边无壁落，充虚露地真寥廓。
往来只道主人宽，争似永嘉一宿觉。
太常引·客中闻歌
项鸿祚（清代）

杏花开了燕飞忙，正是好春光。偏是好春光，者几日、风凄雨凉。
偏枝飘泊，桃根娇小，独自个思量。刚待不思量，吹一片、箫声过墙。
同刘仲鼎全君玉饮徐子英家分韵得鸡字
方回（元代）

诘曲盘桓手共携，暮归了不记东西。初筵秩秩谈无底，厦屋渠渠醉似泥。

老貌白头愧青鬓，豪吟野鹜杂家鸡。相看一笑消长日，未信人间物易齐。
古像赞二百零五首 其一○八 魏郑公
孙承恩（明代）

蹇蹇郑公，维古遗直。补衮纳忠，危言正色。诋黜霸杂，敷陈义仁。

贞观治效，功无与伦。
赠双文
元稹（唐代）

艳极翻含怨，怜多转自娇。有时还暂笑，闲坐爱无憀.

晓月行看堕，春酥见欲消。何因肯垂手，不敢望回腰。
吴门送福清相还闽 其一
钱谦益（清代）

都门祖帐蔼如林，却望彤墀泪不禁。出处频烦明主念，安危何限老臣心。

梦回渐觉朱衣远，身退初知白发深。林下有人君侧少，知公未忍说投簪。
鹧鸪天（山行）
王质（宋代）

空响萧萧似见呼。溪昏树暗觉神孤。微茫山路才通足，行到山深路亦无。

寻草浅，拣林疏。虽疏无奈野藤粗。春衫不管藤搊碎，可惜教花著地铺。
次韵子瞻古风诗二首 其一
李之仪（宋代）

无儿晚读书，得之两河场。何待少陵诗，闪闪已生光。

深山秀兰芽，无人方自香。未央锁千门，可知曼修廊。

俯仰要自得，牺樽浪青黄。恶木热亦荫，盗泉渴须尝。

果能夺固有，利害置两傍。匪我亦匪人，用托宁见伤。
浣溪沙
陈克（宋代）

淡墨花枝掩薄罗。嫩蓝裙子窣湘波。水晶新样碾风荷。

问著似湘还似恶，恼来成笑不成歌。芙蓉帐里奈君可。
筠乡新笋
薛季宣（宋代）

根节凌槐夏，风霜阅草春。此君椽笔健，稚子锦绷新。

有待瞻淇奥，行将满渭滨。狂鞭任奔迸，我不是馋人。
化成院二首
孔武仲（宋代）

登览多清兴，衣襟有白云。
松风不知际，仙籁坐中闻。
句
任希夷（宋代）

二三疏竹夏无暑，一两残僧书掩门。
天上碧桃
陈普（宋代）

春阶荡漾春日长，羽林飒飒勾陈苍。
钧天寥寥帝不康，一月震悚奔勾芒。
夜鸠众功和阴阳，粉白黛缘各一方。
铸作娟丽盈盈妆，金乌飞去东藩傍。
左右前后千毛嫱，青云衣兮白霓裳。
重重华盖十六行，琼林玉殿积缟霜。
气焰薰薄摇篮光，白云乡是碧云乡。
骑龙韩愈如渔郎，缑山仙子闻仙方。
坐鹤之背吹凤凰，穆子简子方来王。
气迷色眩成肆狂，执法叩阊夕抗章。
有一於此无不亡，言从谏听如禹汤。
斥罢脂泽去芬芳，各服毼衣事蚕娘。
东亭极望诗
萧子范（南北朝）

晚流稍东急，暝景促西晖。水鸟衔鱼上，莲舟拂芰归。

郊原共超远，林野杂依菲。从君采萝葛，宁复想轻肥。
黄鹂
沈辽（宋代）

黄鹂何处来，啼我夷即下。绿叶掩穷陬，春容已衰谢。

百年如转毂，悲欢正相驾。感事一伤怀，吾年四十化。
春郊
王安石（宋代）

青秧漫漫出初齐，鸡犬遥闻路却迷。
但见山花流出水，那知不是武陵溪。
滕王阁
蔡戡（宋代）

杰阁峥嵘枕古城，公余扶病一登临。
西山拄笏增诗兴，南浦飞帆动客心。
白鸟去边迎落日，青林断处认遥岑。
摩挲石刻空三叹，吏部文章绝古今。
题修仁县群峰驿
王奇（宋代）

槛前流水面前山，幽鸟孤云自往还。
农父不知佳景好，使车才得片时闲。
桄榔树暗寒溪上，踯躅花红暮雨间。
露华（碧桃）
张炎（宋代）

乱红自雨，正翠蹊误晓，玉洞明春。蛾眉淡扫，背风不语盈盈。莫恨小溪流水，引刘郎、不是飞琼。罗扇底，从教净冶，远障歌尘。

一掬莹然生意，伴压架酴醿，相恼芳吟。玄都观里，几回错认梨云。花下可怜仙子，醉东风、犹自吹笙。残照晚，渔翁正迷武陵。
御街行·藤筠巧织花纹细
高观国（宋代）

藤筠巧织花纹细。称稳步、如流水。踏青陌上雨初晴，嫌怕湿、文鸳双履。要人送上，逢花须住，才过处、香风起。

裙儿挂在帘儿底。更不把、窗儿闭。红红白白族花枝，恰称得、寻春芳意。归来时晚，纱笼引道，扶下人微醉。
朝中措（尊守生辰）
洪适（宋代）

当年召父治南阳。千室颂慈祥。今代天台太守，声名已达岩廊。

风流闲暇，胡床乘兴，燕寝凝香。好去花砖视草，珠庭喜见微黄。
祝英台近·泛杭川
戴复古（宋代）

泛杭川，临尘水。几日共游戏。歌笑开怀，酒醒又还醉。奈何一但分携，连宵风雨，剪不断、客愁千里。水云际。遥望一片飞鸿，苦是失群地。满眼春风，管甚闲桃李。此行归老家山，相逢难又，但一味、相思而已。
哭清远权宰楼海司法二首
李昴英（宋代）

百里称廉吏，谁欤起釁端。
州符需赋急，军饷及期难。
节义扶浇俗，朝廷赠大官。
邑人崇庙像，犹似发冲冠。
东宫寿章
崔敦礼（宋代）

吹铜和气集佳祥，郁郁葱葱震色苍。
山岳东明开宝禁，星辰南色注瑶觞。
龙楼照日浮秋晓，象辂朝天馥御香。
分土莫陪班贺末，咏歌惟祝寿无疆。
是日绮石老人养疴不至倚枕绘王瓜芦菔以志昔日春明游宴之乐为题其后
李祖年（清代）

闻君病起却臐{月郎}，苦忆园蔬齿颊香。解热不须凭绛雪，拥衾自写养生方。

冬畦预养佐春盘，应共唐花一例看。自幸此身非热客，转嫌斯味太清寒。
嘲写真
释智圆（宋代）

泡幻吾身元是妄，丹青汝影岂为真。吾身汝影俱无实，相伴茆堂作两人。
与保宁四堂同客三塔因有感而作
释绍嵩（宋代）

漫浪真堪老，君应与我同。
旅怀斜日后，闲步淡烟中。
有分长为客，无劳问转蓬。
不妨留滞好，悟取本来空。
白雁
朱克诚（宋代）

联翩北向复南翔，玉宇横看写恨长。色借芦花澄素练，影涵明月上波光。

金河遥度千行雪，紫塞孤飞一片霜。为问上林传札后，别来曾复见苏郎。
烛影摇红 前事用吕东窗韵
白朴（元代）

三尺枯桐，古来长恨知音少。玉箫吹断凤楼云，此恨何时了。落日飞鸿声消。□长江、离魂浩渺。□□□□，□□□□，□□谁表。风雨红稀，梦回别院莺啼晓。一生孤负看花心，惆怅人空老。待访还丹瑞草。驾飚轮、蓬莱去好。又愁沧海，恍惚尘扬，难寻仙岛。
送人游岭南
司空曙（唐代）

万里南游客，交州见柳条。
逢迎人易合，时日酒能消。
浪晓浮青雀，风温解黑貂。
囊金如未足，莫恨故乡遥。
龙井茶
于若瀛（明代）

西湖之西开龙井，烟霞近接南峰岭。飞流蜜汨写幽壑，石磴纡曲片云冷。

拄杖寻源到上方，松枝半落澄潭静。铜瓶试取烹新茶，涛起龙团沸谷芽。

中顶无须忧兽迹，湖州岂惧涸金沙。漫道白芽双井嫩，未必红泥方印嘉。

世人品茶未尝见，但说天池与阳羡。岂知新茗煮新泉，团黄分洌浮瓯面。

二枪浪白附三篇，一串应输钱五万。
钱塘江
王镃（宋代）

凉丝疏柳条，秋满石阑桥。
吴越兴亡事，晨昏来去潮。
云开天日近，水接海山遥。
望到西陵渡，风帆影自飘。
赠仙子
施肩吾（唐代）

欲令雪貌带红芳，更取金瓶泻玉浆。

凤管鹤声来未足，懒眠秋月忆萧郎。
七十翁吟五言古体十首
方回（元代）

晦庵感兴诗，本非得意作。
近人辄效尤，以诗言理学。
志南写柳辄，曼卿咏禽乐。
我翁盛称之，岂不物象托。
小巷旗夸酒，大贾褐怀璧。
喝咄野狐禅，未必实有得。
欧公不论文，孟子不言易。
平生守所见，弱冠至七十。
晨游昌师院
窦群（唐代）

深庭芳草浓，晓井山泉溢。林馥乱沈烟，石润侵经室。

幽岩鸟飞静，晴岭云归密。壁藓凝苍华，竹阴满晴日。

生期半宵梦，忧绪仍非一。若无高世心，安能此终毕。
赵十朋夫人挽章
戴敏（宋代）

缝掖先生游汗漫，夫人高节独青青，
临行抖擞空书笥，分付诸郎各一经。
大江东去 明琼山邱琼台先生浚遗像
陈步墀（清代）

琼台名字，其文章经济，妇孺皆识。事业早承贤母训，移孝作忠王国。

位备三孤，峰连五老，福更能消得。曲江同溯，岭南人物生色。

堪叹异代萧条，遗容尚在，保守谁家力。磁碗玉簪牙笏好，手泽依然无失。

礼乐云亡，衣冠成古，不道如今日。西山真学，后来留此矜式。
青玉案·天然一帧荆关画
顾贞观（清代）

天然一帧荆关画，谁打稿，斜阳下？历历水残山剩也。乱鸦千点，下鸿孤烟，中有渔樵话。
登临我亦悲秋者，向蔓草平原泪盈把。自古有情终不化。青娥冢上，东风野火，烧出鸳鸯瓦。
所寓堂後月季再生与远同赋
苏辙（宋代）

客背有芳藂，开花不遗月。
何人纵寻斧，害意肯留卉。
偶乘秋雨纵，冒土见微茁。
猗猗抽条颖，颇欲傲寒冽。
势穷虽云病，根大未容拔。
我行天涯远，幸此城南苃。
小堂劣容卧，幽阁粗可蹑。
中无一寻空，外有四邻市。
窥墙数柚实，隔屋看椰叶。
葱蒨独兹苗，愍愍待其活。
及春见开敷，三嗅何忍折。
客有谈洞庭之胜者赋此奉简
王绍燕（清代）

我生井蛙拘一经，抵掌喜听谭洞庭。苍梧帝子不可遇，何年看遍君山青。

岳阳楼上溯张李，妙句惊人一篇耳。沈吟更读《离骚》经，千古流传傥如此。

我闻斑竹犹昔时，湖光皱绿澄玻璃。八百里中淼浸月，月影倒空楼阁奇。

长堤偃虹天低处，大江东过武昌去。曹公洲前常朗吟，铜鼓雷文为谁铸。

木叶飘下秋波心，船樯鸦尾衔烟岑。鱼龙夜静布帆落，鸿雁霜寒湘水深。

人生百年祇过客，越浦吴山尽陈迹。借问荆关堪卧游，生绡许拂三百尺。

九疑峰峻那须论，云梦迷离当气吞。眼中历历谁落笔，更吹铁笛开芳樽。
次韵苏子瞻内翰入直锁院赐官烛法酒
毕仲游（宋代）

兼金作带玉为郎，夜步花砖拜赐忙。绛蜡持来元未点，黄封才破已闻香。

星随烬落花犹在，霜送杯深味更长。乞晓却穿丹凤入，白麻宣对殿中央。
山行行歌十首
周文璞（宋代）

竦楶雕珉万万层，云头晃晃现觚棱。
野人自爱幽深景，只是寻常不见僧。
恶况
丘葵（宋代）

恶况有谁知，僵妻与仆儿。
无人乞颜米，有客泣杨岐。
浩劫天难免，凶年鬼亦饥。
但言身长在，不敢恨流离。
次韵张子先喜雪
苏过（宋代）

信道东君有化工，剪裁花雨落春风。忽惊区脱无馀地，变作瑶池第一宫。

南亩麦秋先作瑞，西山玉粒未教融。旅人共助田夫喜，一饱遥知饼饵丰。
寄翁灵舒
徐照（宋代）

游远令人瘦，思君甚渴饥。
恨无如意事，懒乞送行诗。
帝陌喧车马，王门守鹿貔。
何时借僧榻，切勿负幽期。
柳州
陶弼（宋代）

黄柑无树井无泉，思柳亭中雨怆然。
蛮越至今犹画像，圣唐何事独遗贤。
淳祐祭海神十六首
佚名（隋代）

告灵乡矣，锡我嘉祚。
乾端坤倪，开豁呈露。
玄云聿收，群龙龙惊。
减除凶烃，六幕清豫。
次韵恢大山拟古三首
方回（元代）

高不至元恺，下不为庶顽。
木雁有不幸，雾豹藏其斑。
天衢龙凤翔，万一冀附攀。
未若颂我酒，善闭刘伶关。
岁寒昆虫蛰，日暮飞鸟还。
小侯大者王，焉识商颜山。
次韵和右巡李端公见寄之什
杨亿（宋代）

首夏修时祭，斋居贵洗心。
神光浮汉畤，薰吹发虞琴。
偃树枝成盖，丰碑字有金。
秘文窥宝籙，荣路厌朝簪。
三月三日雨作遣闷十绝句
杨万里（宋代）

荒余只怪不愁声，好语烦君细细听。
秧早不由田父懒，蚕迟端待柘阴成。
钱塘人来
方回（元代）

宿收家信醉慵开，早报潮船泊岸隈。
钓濑儿将诗箧至，钱塘人索酒钱来。
道途奔走动千里，时节挨排聊一杯。
新岁雪晴看吾圃，歙城亦有马城梅。
端午词·东宫阁
晏殊（宋代）

百药初收味最良，玉函仍启太清方。
扇裁葵叶风频度，漏转金胥日更长。
富溪八景富 其二 题性灵空卷
李昌祺（明代）

灵师妙年慧且聪，秀眉绀顶冰雪容。僰山滇水历几重，禀法京刹春又冬。

有大开士幻觉公，出世弘振临济宗。千□楚楚皆象龙，钳锤恶辣加磨砻。

灵也上首才调丰，孤云野鹤少定踪。游方翩然西复东，笠裁笋皮鞋织棕。

石头路滑莓苔封，三衣湿透秋露浓。行住坐卧伊谁同，笑携明月邀清风。

宝坊到处多留踪，尊宿乍见惊罕逢。不发言句藏机锋，蓦地一喝双耳聋。

恍若刮翳开昏矇，精进幢竖高崇崇。声闻顿悟性地融，安稳自在超凡庸。

蒲团谩说禅定功，输尔根器僧中雄。我惭白发成衰慵，颇似示疾维摩翁。

勤勤问讯劳过从，无座无饭文室空。逡巡告别还旧峰，聊为说偈明深衷，天涯目送南飞鸿。
寄璧
文林（明代）

种菊庭中花有无，小山松竹近何如。
痴抛独乐了公事，悔拾浮何别故庐。
伏腊正悬归老计，经秋不得寄来书。
眼昏头白今如许，料理而翁正在渠。
鄱阳道中
聂古柏（元代）

江上秋风吹断鸿，江头开遍木芙蓉。几家篱落依红树，万壑烟霞锁翠峰。

南国风光一杯酒，故园魂梦五更钟。举头日近长安远，阊阖云深第几重。
张文裕挽词
苏轼（宋代）

高才本出朝廷右，能事空推德业馀。
每见便闻曹植句，至今传宝魏华书。
济南名士新凋丧，剑外生祠已洁除。
欲寄西风两行泪，依然乔木郑公庐。
游生米施真君观阅李德素旧题五绝句遂次韵和之 其二
郭祥正（宋代）

学道多年未得仙，漫将芝草种瑶田。索纶不起龙吞钓，为问渔翁直几钱。
次韵和王待制绝句 其三
刘攽（宋代）

蔡邕倒屣贵公子，阮籍清谈林下游。人事差池不如古，祇将朱墨继为州。
次韵子瞻游富阳普照寺
苏辙（宋代）

尘埃日已远，斗数更无余。
寺到逢门入，诗成信手书。
山深僧自乐，路远客终疏。
访尽前朝景，它年一告予。
列岫亭以窗中列远岫为韵 其五
黎民表（明代）

我本青山云，无心还出岫。虽走尘埃中，时时梦三秀。
咏石七首 其七 紫芝峰
陆深（明代）

采芝堪疗饥，煮石亦可餐。怅望商山老，浩歌蜀道难。
梅
李龏（金朝）

草木尽凋残，孤标独耐寒。瘦成唐杜甫，高抵汉袁安。

雪里开春国，花中立将坛。年年笑红紫，翻作背时看。
七夕一首呈席上
孔平仲（宋代）

琥珀杯浓酒味醇，郁金裙转舞腰新。铅华第一人中白，歌响几腰梁上尘。

玉漏将沉香未断，银潢虽远志相亲。合欢促席留君醉，最苦参斜夜向晨。
玉河曲 其一
屈大均（明代）

千里桑乾入塞来，参差城阙镜中开。君王往日多凫雁，肯念思波太液回。
再和子育韵 其四
彭汝砺（宋代）

朔风吹雪著人寒，行尽千山复万山。旅思乡愁两无奈，不须诗债更相关。
见雁
吴定璋（清代）

北雁亦无情，叫月自南去。欲将一行书，托汝遥空寄。

远影没横云，怅望银河曙。
和蒋尚书园第新亭二首 其一 空翠亭
程俱（宋代）

千寻屹冰台，一室穿瓮牖。伤生定难遵，极侈固无取。

兹亭挹空翠，势出巨灵手。纵目云梦区，时来赋乌有。
三衢阻雪至永丰道中又雪
舒邦佐（宋代）

前日堆银冻未消，今朝满地踏琼瑶。
一杯蘸甲寒威退，只要行人著酒浇。
十二月六日二首 其二
元好问（金朝）

海内兵犹满，天涯岁又新。龙移失鱼鳖，日食斗麒麟。

草棘荒山雪，烟花故国春。聊城今夜月，愁绝未归人。
寄郢州崔守八首
陈造（宋代）

尝记停骖古郢州，待晴曾是贾胡留。
锦囊亦有阳春句，不得亲题白雪楼。
送虞仲房赴潼川漕
楼钥（宋代）

我来丹丘乘贰车，送客往往万里余。
盛山使君别寖久，汉中郡丞新寄书。
公指四明喜邻境，典午何知成画饼。
扬旌忽作梓潼行，去路六千抑何迥。
余杭名家多俊奇，君於辈行尤白眉。
雍容晋韶足夷旷，百家到手无停披。
向来郎曹天咫尺，引身闽山接商舶。
贾胡叹仰清节高，雾中亲见越王石。
此行叱驭不作难，手遮西日又长安。
长安日近公应住，未放使星临蜀山。
不然一行亦不恶，潼川应如锦城乐。
邓侯功名凛如在，拾遗风采今犹昨。
流马木牛诸葛公，飞輓正欲修前功。
蜀民险远日凋瘵，摩抚要令畿甸同。
况公五绝追鼻祖，隶古真有两汉风。
归来富贵固未晚，为传此学川西东。
德远叔坐上赋肴核八首藕
杨万里（宋代）

荷衣芰制雪为容，家住云烟太华峰。
外面看来真璞玉，胸中琱出许玲珑。
初到善溪慧照庵寄张无尽五首 其三
释德洪（宋代）

形胜迥分千里远，地灵还受众峰朝。从来庆泽流无尽，异事先看继八萧。
舟行鲁齐境不得望岳作歌
沈德潜（清代）

婚嫁劳我生，年来已粗毕。而何五岳游，虚愿未傥一。

今年西笑之神京，愿上太山绝顶凌峥嵘。第一峰头驻双足，放眼万里窥蓬瀛。

扁舟迢迢越淮甸，顺流忽过钟吾县。泗水亭荒忆汉业，峄山碑废怀秦篆。

杜陵南池纪文藻，太白酒楼缅觞宴。鱼陶蒙艾指点中，岱宗隔断青难见。

同舟吴季子，恂士。示我太山图。苍苍十八盘，上有神人居。

楼观缥缈间，云气乍有无。七十二君封神处，金泥玉简空追摹。

星辰高压从下看，帝座直逼凭空呼。其下亭亭云云列培塿，恍如长老招手儿孙趋画图。

令我兴飞越转惜，天门无路筇难扶。黄河虽经流浩涆，青帝未识云模糊。

山灵笑我胸次隘，那能气吞齐鲁直溯鸿蒙初。宵来梦羽人，授我秘府册。

携赠仙人九节杖，宇内名山许探历。他年终作岱岳游，日观高高夜栖息。

三更看涌扶桑轮，群飞海水摇金碧。
云巢 其一
释道潜（宋代）

环湖相望百招提，高栋曾轩亦屡跻。未若道人基构胜，阑干清与白云齐。
少年游（黄钟楼月）
周邦彦（宋代）

檐牙缥缈小倡楼。凉月挂银钩。聒席笙歌，透帘灯火，风景似扬州。

当时面色欺春雪，曾伴美人游。今日重来，更无人问，独自倚阑愁。
过普明禅院二首
宋庠（宋代）

轩冕唐年客，溪林洛社坊。
虽开居士室，未坏鲁恭堂。
佛树高弥绿，天花落更香。
惟馀名不灭，来伴法灯长。
出横山江口
杨万里（宋代）

白壁当江岸，青旗定酒家。
断崖侵屋窄，细路入门斜。
县近瞻双塔，洲横隔一沙。
何须後来客，始信此诗嘉。
和颖叔寄佛印 其一
彭汝砺（宋代）

有客寄诗南雍州，清新全占岘山秋。官名便据非常宠，文学元居第一流。

云近蛟龙朝丈室，夜寒星月宿重楼。知公有勇断鳌足，到彼不须骑虎头。
唐多令 赋小瓶中白梅
吴尚憙（清代）

雪暖玉为堂。雪融月在窗。漾冰心、早占群芳。袅袅藐姑仙子影，娇不语、送寒香。

清绝淡诗肠。宜人淡素妆。念罗浮、梦断家乡。喜置胆瓶刚饯岁，春第一、品无双。
次韵芮国器正字馆中木樨三首
周必大（宋代）

多生定自为黄卷，一念无如鱼蠹何。
今度前身散金粟，芸香从此不须多。
中书大丞相耶律公挽词二首
麻革（元代）

砥柱中流折，藏舟半夜移。世贤高允相，人叹叔孙仪。

未拜荆州面，尝蒙国士知。无阶陪引绋，万里望灵輀。
东郊
郭祥正（宋代）

东郊怅望惜春归，颇觉年来万事非。不奈离愁须觅酒，得闻歌响却沾衣。

蜜蜂捕蕊穿花去，巢燕寻泥拍水飞。物态风光能几许，老无忧患世人稀。
诫言
强至（宋代）

君子言欲艰，出口终易惧。
众人易由言，朝出暮已渝。
言之于一易，譬若户藉枢。
尔枢苟不慎，彼户将谁扶。
不重一语言，是轻六尺躯。
志言要有成，不成陷半涂。
耻言在克悛，不悛行卒污。
今吾观众人，一言异朝晡。
尔志既可见，尔耻复若无。
行将小人归，呜呼尔非夫。
满江红·忧喜相寻
苏轼（宋代）

董毅夫名钺，自梓漕得罪，罢官东川，归鄱阳，过东坡于齐安。怪东丰暇自得，余问之。曰：“吾再娶柳氏，三日而去官。吾固不戚戚，而优柳氏不能忘怀于进退也。已而欣然，同忧共若处富贵，吾是以益安焉。”命东侍儿歌东所作《满江红》。嗟叹之不足，乃次东韵。

忧喜相寻，风雨过、一江春绿。巫峡梦、至今空有，乱山屏簇。何似伯鸾携德耀，箪瓢未足清欢足。渐粲然、光彩照阶庭，生兰玉。
幽梦里，传心曲。肠断处，凭他续。文君婿知否，笑君卑辱。君不见周南歌汉广，天教夫子休乔木。便相将、左手抱琴书，云间宿。